Pellegrini, Peter, doterajší predseda NR SR (2016-03-23):
Ďakujem vám veľmi pekne za oboznámenie s výsledkami hlasovania. Vyhlasujem, že Národná rada Slovenskej republiky zvolila za predsedu Mandátového a imunitného výboru Národnej rady Slovenskej republiky pána poslanca Richarda Rašiho a za predsedu Výboru Národnej rady pre nezlučiteľnosť funkcií pána poslanca Martina Poliačika. Prosím predsedu jedného aj druhého výboru, aby zaujali miesta určené pre predsedov výborov v hornom rade za mnou. Nech sa páči, páni predsedovia. Budeme pokračovať siedmym bodom programu, ktorým je voľba ďalších členov Mandátového a imunitného výboru Národnej rady Slovenskej republiky a voľba ďalších členov Výboru Národnej rady Slovenskej republiky pre nezlučiteľnosť funkcií . V predchádzajúcich bodoch programu sme si určili počet členov mandátového a imunitného výboru a výboru pre nezlučiteľnosť funkcií vrátane ich predsedov, ktorých sme si práve zvolili. Je potrebné teda zvoliť postupne ďalších členov týchto výborov tak, aby boli výbory zložené na základe princípu pomerného zastúpenia. Návrh na voľbu ďalších členov týchto výborov ste dostali ako parlamentnú tlač číslo 5. Otváram rozpravu o tomto bode programu. Pýtam sa, či sa niekto z poslancov hlási do rozpravy. Nie je tomu tak, končím možnosť prihlásiť sa do rozpravy a vyhlasujem všeobecnú rozpravu za skončenú. Pristúpime teraz k hlasovaniu o návrhu na voľbu členov Mandátového a imunitného výboru Národnej rady Slovenskej republiky a Výboru Národnej rady Slovenskej republiky pre nezlučiteľnosť funkcií. Chcem pripomenúť, že na zvolenie členov do týchto výborov je potrebný súhlas nadpolovičnej väčšiny prítomných poslancov. Prosím, prezentujme sa a hlasujme o návrhoch ďalších členov obidvoch výborov, tak ako sú uvedení v tlači č. 5. Najprv o členoch mandátového a imunitného výboru. Tak. (Hlasovanie.) Prítomných 147 poslancov, za hlasovalo 146 poslancov, nehlasoval 1 poslanec. Konštatujem, že Národná rada Slovenskej republiky v nadväznosti na voľbu predsedu Mandátového a imunitného výboru zvolila ďalších členov tohto výboru. Teraz, prosím, prezentujme sa a hlasujme o návrhu na členov výboru pre nezlučiteľnosť funkcií. (Hlasovanie.) Prítomných 147 poslancov, za hlasovalo 147 poslancov. Konštatujem, že Národná rada Slovenskej republiky v nadväznosti na voľbu predsedu Výboru Národnej rady Slovenskej republiky pre nezlučiteľnosť funkcií zvolila ďalších členov tohto výboru. Poprosím vás, kolegovia, nie som v stave teraz zistiť, či nás je 150 alebo len 147, po hlasovaní si každý z vás môže overiť svoje hlasovanie aj na displeji hlasovacieho zariadenia, aby ste sa uistili, že ste správne registrovaní a správne hlasujete. Dávam to len do pozornosti, že na monitore to nevidíte, ale na svojom zariadení krátko po hlasovaní vidíte, ako ste hlasovali a či vás systém zaevidoval. Vážené panie poslankyne, vážení páni poslanci, vzhľadom na to, že nasledujúcim bodom programu je návrh Mandátového a imunitného výboru Národnej rady Slovenskej republiky na overenie platnosti voľby poslancov Národnej rady Slovenskej republiky, zvolených vo voľbách 5. marca 2016 a informácia o nastúpení náhradníkov na neuplatňované a zaniknuté mandáty poslancov , vyhlasujem 30-minútovú prestávku a poprosím členov mandátového a imunitného výboru, aby sa zišli na svoju ustanovujúcu schôdzu a pripravili návrh uznesenia Národnej rady. Schôdza výboru sa uskutoční v rokovacej miestnosti ústavnoprávneho výboru na tomto poschodí, číslo dverí 150. Poprosím pána predsedu, aby oznámil termín konania výboru.